ประธานสภาผู้แทนราษฎร ประธานวุฒิสภา นำคณะวางพวงมาลา เนื่องในวันที่ระลึกพระบาทสมเด็จพระปกเกล้าเจ้าอยู่หัว 30 พฤษภาคม 2563
ประธานสภาผู้แทนราษฎร ประธานวุฒิสภา นำคณะวางพวงมาลา เนื่องในวันที่ระลึกพระบาทสมเด็จพระปกเกล้าเจ้าอยู่หัว 30 พฤษภาคม 2563เมื่อช่วงเช้าที่ผ่านมา รัฐสภาจัดพิธีวันที่ระลึกพระบาทสมเด็จพระปกเกล้าพระเจ้าอยู่หัว โดยมีนายชวน หลีกภัย ประธานสภาผู้แทนราษฎร นายศุภชัย โพธิสุ รองประธานสภาผู้แทนราษฎรคนที่สอง พร้อมด้วยสมาชิกสภาผู้แทนราษฎร วางพวงมาลาถวายราชสักการะฯพระบาทสมเด็จพระปกเกล้าเจ้าอยู่หัว ในนามสภาผู้แทนราษฎร รวมทั้งนายสรศักดิ์ เพียรเวช เลขาธิการสภาผู้แทนราษฎร นำคณะผู้บริหาร วางพวงมาลาในนามสภาผู้แทนราษฎร ขณะที่ นายพรเพชร วิชิตชลชัย ประธานวุฒิสภา พลเอก สิงษ์ศึก สิงไพร รองประธานวุฒิสภา คนที่ 1 นายศุภชัย สมเจริญ รองประธานวุฒิสภา คนที่ 2 พร้อมด้วยเลขาธิการวุฒิสภา นำคณะข้าราชการสำนักเลขาธิการวุฒิสภา ถวายพวงมาลาสักการะฯพระบาทสมเด็จพระปกเกล้าเจ้าอยู่หัว ในนามวุฒิสภาอย่างพร้อมเพรียง นอกจากนี้ ยังมีตัวแทนจากสภาบันพระปกเกล้าและตัวแทนจากพรรคการเมืองต่างๆ เข้าถวายราชสักการะพระบาทสมเด็จพระปกเกล้าเจ้าอยู่หัว เพื่อเป็นการน้อมรำลึกถึงพระมหากรุณาธิคุณและแสดงความกตัญญูกตเวทีต่อพระองค์ผู้ทรงบำเพ็ญประโยชน์ให้แก่ประเทศชาติจากนั้น ประธานสภาผู้แทนราษฎร พร้อมด้วยประธานวุฒิสภา ผู้นำฝ่ายค้าน สมาชิกสภาผู้แทนราษฎร สมาชิกวุฒิสภา ข้าราชการรัฐสภาฝ่ายการเมือง เลขาธิการสภาผู้แทนราษฎร เลขาธิการวุฒิสภา เลขาธิการสถาบันพระปกเกล้า ผู้บริหารของสำนักงานเลขาธิการสภาผู้แทนราษฎร และผู้บริหารของสำนักงานเลขาธิการวุฒิสภา ร่วมถวายภัตตาหารเพลพระสงฆ์ 10 รูป สำหรับวันที่ระลึกพระบาทสมเด็จพระปกเกล้าเจ้าอยู่หัวตรงกับวันที่ 30 พฤษภาคมของทุกปี โดยกำหนดขึ้นเพื่อรำลึกถึงพระมหากรุณาธิคุณของพระองค์ที่ทรงมีต่อประเทศชาติและประชาชนชาวไทย